Uz 18.03.2021. VSS prot. Nr. 11 26. § (VSS-238)

 **Zemkopības ministrijai**

|  |
| --- |
| *Par* *Ministru kabineta noteikumu projektu "Grozījumi Ministru kabineta 2014. gada 23. septembra noteikumos Nr. 567 "Noteikumi par mednieku un medību vadītāju apmācību un eksamināciju, kā arī medību dokumentu izsniegšanu un anulēšanu""* |

Tieslietu ministrija ir izskatījusi Zemkopības ministrijas sagatavoto Ministru kabineta noteikumu projektu "Grozījumi Ministru kabineta 2014. gada 23. septembra noteikumos Nr. 567 "Noteikumi par mednieku un medību vadītāju apmācību un eksamināciju, kā arī medību dokumentu izsniegšanu un anulēšanu"" (turpmāk – projekts) un atbalsta tā tālāku virzību, izsakot šādus iebildumus:

1. Ja grozījumus izdara norādē, uz kāda likuma pamata noteikumi izdoti, aiz grozījumu projekta nosaukuma raksta noteikumu izdošanas pamatojumu jaunajā redakcijā *(sk. Valsts kanceleja: Normatīvo aktu projektu izstrādes rokasgrāmata, Rīga, 2016, 85. lpp.).* Ievērojot minēto, lūdzam precizēt projektu.

2. Izvērtējot projekta 1.3. apakšpunktā ietverto Ministru kabineta 2014. gada 23. septembra noteikumu Nr. 567 "Noteikumi par mednieku un medību vadītāju apmācību un eksamināciju, kā arī medību dokumentu izsniegšanu un anulēšanu" (turpmāk – noteikumi) 2. punktu, secināms, ka Valsts meža dienests apstrādās personas datus (piem., par personām, kas apmācītas kā mednieki, un citus personas datus) Meža valsts reģistrā.

Eiropas Parlamenta un Padomes 2016. gada 27. aprīļa Regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula) 39) apsvērums, cita starpā, noteic, ka konkrētajiem personas datu apstrādes nolūkiem vajadzētu būt nepārprotamiem, leģitīmiem un noteiktiem jau personas datu vākšanas laikā. Personas datiem vajadzētu būt adekvātiem, atbilstīgiem, un tiem būtu jāietver tikai tas, kas nepieciešams tiem nolūkiem, kādos tie tiek apstrādāti. Tādēļ jo īpaši nepieciešams nodrošināt, lai personas datu glabāšanas laikposms tiktu stingri ierobežots līdz minimumam. Personas dati būtu jāapstrādā tikai tad, ja apstrādes nolūku nav iespējams pienācīgi sasniegt citiem līdzekļiem. Lai nodrošinātu, ka personas datus neglabā ilgāk nekā nepieciešams, pārzinim būtu jānosaka termiņi, kad dati ir jādzēš vai periodiski jāpārskata. Datu regulas 5. pants, cita starpā, noteic, ka personas dati: tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā; ir precīzi un, ja vajadzīgs, atjaunināti; apstrādāti adekvāti un ietver to, kas nepieciešams to apstrādes nolūkos; tiek glabāti veidā, kas pieļauj datu subjektu identifikāciju, ne ilgāk kā nepieciešams nolūkiem, kādos attiecīgos personas datus apstrādā un citus personas datu apstrādes principus.

Ievērojot minēto, kā arī to, ka projekta sākotnējās (*ex – ante*) ietekmes novērtējuma ziņojumā (turpmāk – anotācija) nav veikta projekta 1.3. apakšpunktā izteiktā noteikumu 2. punktā ietverto personas datu analīze kontekstā ar Datu regulas 5. pantu, secināms, ka nevar izdarīt uzskatāmu secinājumu par personas datu aizsardzības prasību ievērošanu, apstrādājot personas datus Meža valsts reģistrā. No piedāvātās projekta redakcijas un anotācijā norādītās informācijas būtu jāsaprot, kādas ir apstrādājamās personas datu kategorijas (skaidri definēt), kāpēc tieši šie personas dati ir nepieciešami, kādu nolūku Valsts meža dienests vēlas sasniegt ar konkrēto personas datu apstrādi, kāpēc tieši Valsts meža dienestam jāveic personas datu apstrāde un kādu mērķi, izmantojot personas datus, Valsts meža dienests vēlas panākt, vai šo mērķi Valsts meža dienests var sasniegt arī bez personas datu apstrādes Meža valsts reģistrā u. tml. Līdz ar to lūdzam precizēt anotāciju un, ja nepieciešams, attiecīgi arī projektu.

 Vienlaikus aicinām izvērtēt arī projekta 1.10. apakšpunktā izteiktajā noteikumu 25. punktā norādītās informācijas apjoma atbilstību Datu regulas 5. pantam, proti, informācijas, ko mednieks vai medību vadītājs norāda Meža valsts reģistrā, tostarp pamatojot nepieciešamību pievienot sejas digitālo attēlu.

Tāpat vēršam uzmanību, ka projekta 1.3. apakšpunktā ietvertais noteikumu 2. punkts noteic, ka, lai nodrošinātu funkciju izpildei nepieciešamās informācijas apriti, Valsts meža dienests elektroniski uztur informāciju Meža valsts reģistrā par personām, kas apmācītas kā mednieku kandidāti. Savukārt projekta 1.4. apakšpunktā ietvertais noteikumu 4.1 punkts noteic, ka topošie mednieku un mednieku vadītāju kandidāti autentificējas Meža valsts reģistrā. Ievērojot minēto, secināms, ka Meža valsts reģistrs faktiski apstrādā personas datus ne tikai par personām, kas apmācītās kā mednieku kandidāti, bet arī par topošajiem mednieku un mednieku vadītāju kandidātiem. Ievērojot minēto, lūdzam precizēt projekta 1.3. apakšpunktā ietverto noteikumu 2. punktu.

 Papildus vēršam uzmanību, ka Medību likuma 23. panta trešā daļa pilnvaro Ministru kabinetu noteikt kārtību, kādā izsniedz mednieka sezonas kartes. Vēršam uzmanību, ka saskaņā ar Administratīvā procesa likuma 11. pantu privātpersonai nelabvēlīgu administratīvo aktu, tostarp administratīvo aktu par mednieka sezonas kartes anulēšanu, iestāde var izdod uz Satversmes, likuma kā arī uz starptautisko tiesību normas pamata. Savukārt Ministru kabineta noteikumi var būt par pamatu šādam administratīvajam aktam tikai tad, ja Satversmē, likumā vai starptautisko tiesību normā tieši vai netieši ietverts pilnvarojums izdot šādus administratīvos aktus. Ievērojot minēto, lūdzam anotācijā sniegt skaidrojumu, uz kāda tiesiskā pamata tiek anulētas mednieku sezonas kartes, ievērojot, ka informāciju par anulētajām mednieku sezonas kartēm paredzēts uzturēt Meža valsts reģistrā saskaņā ar projekta 1.3. apakšpunktā izteikto noteikumu 2.4. apakšpunktu.

3. Projekta 1.4. apakšpunkts noteic, ka mednieku un mednieku kandidātu apmācību organizējošās iestādes, kā arī topošie un esošie mednieku un mednieku vadītāju kandidāti autentificējas Meža valsts reģistrā, izmantojot kādu no valsts pārvaldes pakalpojumu portāla www.latvija.lv sniegtajiem autentificēšanās pakalpojumiem. Persona pirms mednieku kursa noklausīšanās autentificējas Meža valsts reģistrā un reģistrējas kā mednieka kandidāts.

Anotācijā ir skaidrots, ka projekts ir paredzēts, lai nodrošinātu iespējas privātpersonām elektroniski pieteikties medību eksāmenam, kā arī samaksāt valsts nodevu ar internetbankas starpniecību; elektroniski nokārtot mednieka vai medību vadītāja eksāmenu.

Attiecīgs regulējums paredzēts projekta 1.12. un 1.13. apakšpunktā.

Norādām, ka Administratīvā procesa likuma 56. panta pirmā daļa paredz iespēju vērsties iestādē dažādos veidos, gan ar iesniegumu mutvārdos, gan rakstveidā. Šis regulējums attiecas gan uz iesniegumu par administratīvā akta izdošanu, gan uz iesniegumu par faktiskās rīcības veikšanu. Medību likums neparedz iespēju vērsties Valsts meža dienestā tikai ar elektronisku iesniegumu Meža valsts reģistrā, tāpēc projektā ietvertais regulējums neatbilst augstāka juridiskā spēka normatīvajiem aktiem (likumiem). Ievērojot minēto, lūdzam izvērtēt projekta 1.4. apakšpunktā, 1.12. apakšpunktā izteiktajā noteikumu 28.1 punktā un 1.13. apakšpunktā izteiktajā noteikumu 29. punktā ietverto regulējumu un attiecīgi precizēt projektu.

Vienlaikus norādām, ka no 1.4. apakšpunkta un anotācijas nav saprotams, kā juridiskās personas un mednieku biedrības autentificēsies Meža valsts reģistrā. Tādējādi lūdzam papildināt anotāciju ar atbilstošu skaidrojumu.

Tāpat lūdzam izvērtēt, vai projekta 1.4. apakšpunktā ietvertais noteikumu 4.1 punkts ir attiecināms tikai uz mednieku un medību vadītāju apmācības kārtību, vai tomēr arī uz citiem noteikumos regulētiem procesiem. Ja tā nav, tad lūdzam anotācijā skaidrot, kāpēc tikai mednieku un mednieku kandidātu apmācībām jāizmanto noteikta veida autentificēšanās, ievērojot to, ka arī citās projektā ietvertajās noteikumu normās ir paredzēta autentificēšanās Meža valsts reģistrā, tostarp projekta 1.7. apakšpunktā izteiktajā noteikumu 17. punktā, projekta 1.10. apakšpunktā izteiktajā noteikumu 25. punktā, projekta 1.12. apakšpunktā izteiktajā noteikumu 28.2 punktā un projekta 1.13. apakšpunktā izteiktajā noteikumu 29. punktā. Ja tomēr autentificēšanās attiecināma uz visiem noteikumos regulētiem procesiem, lūdzam autentificēšanās kārtību ietvert noteikumu I nodaļā "Vispārīgie jautājumi".

Lūdzam arī projekta 1.4. apakšpunktā lietot Medību likumā lietoto terminu "medību vadītāju kandidāti", nevis "mednieku vadītāju kandidāti".

4. Projekta 1.6. apakšpunktā izteiktais noteikumu 14. punkts ir neskaidrs. Tā pirmais teikums paredz, ka, lai reģistrētos attiecīgajam eksāmenam vai pārbaudījumam, persona iesniedz dienestā iesniegumu. Lūdzam skaidrot, kāda informācija ir jānorāda iesniegumā, jo no piedāvātās normas redakcijas izriet, ka tas satur tikai informāciju par valsts nodevas samaksu. Vienlaikus nav skaidrs, vai personai, autentificējoties Meža valsts reģistrā, ir iespēja iesniegt elektronisku iesniegumu, lai reģistrētos mednieku eksāmenam, turklāt arī šajā gadījumā nav skaidrs iesnieguma saturs. Vēršam uzmanību, ka tiesību normām ir jābūt skaidrām un saprotamām, tāpēc lūdzam atbilstoši precizēt projektu.

Vienlaikus vēršam uzmanību, ka kārtību, kādā maksājama valsts nodeva par mednieku un medību vadītāju kandidātu eksamināciju, kā arī nodevas apmēru, nosaka Ministru kabineta 2014. gada 11. februāra noteikumi Nr.82 "Noteikumi par valsts nodevu par mežsaimnieciskām un medību darbībām", tāpēc lūdzam izvērtēt projekta 1.6. apakšpunktā izteiktā noteikumu 14. punkta, projekta 1.10. apakšpunktā izteiktā noteikumu 25. punkta, projekta 1.12. apakšpunktā izteiktā noteikumu 28.1 punkta, kā arī projekta 1.13. apakšpunktā izteiktā noteikumu 29. punkta atbilstību noteikumos ietvertajam Ministru kabineta pilnvarojuma apjomam un atbilstoši precizēt projektu.

Papildus vēršam uzmanību, ka projekta 1.6. apakšpunktā ietvertais noteikumu 14. punkts noteic, ka, lai reģistrētos mednieku eksāmenam, medību vadītāja eksāmenam vai pārbaudījumam šaušanā ar garstobra-vītņstobra medību šaujamieroci, persona iesniedz dienestā iesniegumu. Ne noteikumu spēkā esošajā redakcijā, ne projektā netiek atrunāts saīsinājums "dienests", tāpēc lūdzam norādīt precīzu iestādes nosaukumu, kurā persona var vērsties ar attiecīgo iesniegumu.

5. Projekta 1.10. apakšpunktā izteiktajā noteikumu 25. punktā norādīts, ka pēc attiecīgā eksāmena nokārtošanas persona Valsts meža dienestā var saņemt mednieka vai medību vadītāja apliecību. Vienlaikus norma paredz, ka, lai saņemtu minētos dokumentus, persona autentificējas Meža valsts reģistrā un norāda normā minēto informāciju, kā arī pievieno nepieciešamos dokumentus. Ievērojot to, ka likums neparedz vēršanos Valsts meža dienestā tikai elektroniski Meža valsts reģistrā, lūdzam papildināt projektu ar regulējumu par mednieka vai medību vadītāja apliecības saņemšanu, ja persona nav autentificējusies Meža valsts reģistrā.

6. Projekta 1.12. apakšpunktā ietvertais noteikumu 28.2 punkts un projekta 1.13. apakšpunktā ietvertais noteikumu 30. punkts noteic, ka mednieka sezonas karte un atļauja ārzemniekam medīt Latvijas teritorijā ir Meža valsts reģistrā izdarīts ieraksts. Vēršam uzmanību, ka lēmums par ieraksta izdarīšanu reģistrā ir administratīvais akts ar ilgstošu iedarbību, savukārt pats ieraksts ir tikai lēmuma atspoguļojums ieraksta formā *(sk. Augstākās tiesas Senāta Administratīvo lietu departamenta 2011. gada 13. maija sprieduma lietā Nr. SKA-210/2011 10.punktu).*

Anotācijā norādīts, ka ar projektu paredzēts:

- iegādāties mednieka sezonas karti, nesaņemot to kā dokumentu, bet fiksējot informāciju par maksājuma veikšanu. Paredzēts, ka izdrukāt varēs tikai informāciju par izsniegtu sezonas karti;

- iegādāties atļauju ārvalstu medniekam medīt Latvijā. Atļauja vairs nebūs dokuments papīra formā. Paredzēts, ka izdrukāt varēs tikai informāciju par izsniegtu atļauju ārvalstu medniekam medīt Latvijā.

No minētā skaidrojuma nav saprotams, kā administratīvais akts (mednieka sezonas karte) tiks paziņots adresātam. Vēršam uzmanību uz šā atzinuma 3. punktā norādīto, ka likumi nenoteic obligātu autentificēšanos Meža valsts reģistrā. Tāpat norādām, ka saskaņā ar Administratīvā procesa likuma 70. panta pirmo daļu, ja ārējā normatīvajā aktā vai pašā administratīvajā aktā nav noteikts citādi, administratīvais akts stājas spēkā ar brīdi, kad tas paziņots adresātam. Vienlaikus Administratīvā procesa likuma 70. panta otrā daļa noteic, ka administratīvo aktu paziņo adresātam atbilstoši Paziņošanas likumam.

Ievērojot minēto, lūdzam papildināt anotāciju ar skaidrojumu, kā adresātam tiks paziņots administratīvais akts, lai būtu skaidrs administratīvā akta spēkā stāšanās brīdis, kā arī apstrīdēšanas termiņš.

7. Projekta 1.13. apakšpunktā ietvertais noteikumu 29. punkts noteic, ka atļauju ārzemniekam medīt Latvijas teritorijā piesaka un valsts nodevu par atļaujas izsniegšanu ārzemniekam medīt Latvijas teritorijā samaksā rezidents. Lūdzam skaidrot, kas minētajā normā ir domāts ar terminu "rezidents", jo no projektā ietvertā regulējuma tas nav skaidrs. Vienlaikus lūdzam izvērtēt ārzemnieku autentifikācijas iespējas Meža valsts reģistrā.

8. Ņemot vērā, ka projekta 1.15. apakšpunkts paredz svītrot noteikumu 35. punktu, lūdzam atbilstoši precizēt arī noteikumu 37. punktu, kurā ietverta atsauce uz noteikumu 35. punktu, svītrojot minēto atsauci.

9. Lūdzam papildināt anotāciju ar skaidrojumu projekta 2. punktā ietvertajam noteikumu spēkā stāšanās laikam.

Vienlaikus izsakām šādu priekšlikumu:

Tiesiskās skaidrības noteiktībai projekta 1.4. apakšpunktā ietvertajā noteikumu 4.1 punkta otrajā teikumā lūdzam precīzāk norādīt, ka normā ietvertās darbības personai jāveic pirms mednieku apmācību kursa (nevis mednieku kursa) noklausīšanās, lai regulējums atbilstu noteikumu 3. un 4. punktam.

Papildus vēršam uzmanību, ka no projekta 1.4. apakšpunktā ietvertā noteikumu 4.1 punkta izriet, ka mednieku un mednieku kandidātu apmācību organizējošās iestādes autentificējas Meža valsts reģistrā, izmantojot kādu no valsts pārvaldes pakalpojumu portāla www.latvija.lv sniegtajiem autentificēšanās pakalpojumiem. Valsts pārvaldes iekārtas likums 100. panta otrā daļa noteic, ka Valsts pārvaldes pakalpojumu portāla tīmekļa vietnes adrese ir https://www.latvija.lv, tāpēc lūdzam redakcionāli precizēt projektā ietvertās tīmekļa vietnes adresi.

Valsts sekretāra vietniece

tiesību politikas jautājumos Laila Medina

J. Ķupe

Valststiesību departamenta

Administratīvo tiesību nodaļas juriste

67036937, Juta.Kupe@tm.gov.lv

A. Slesars

Nozaru politikas departamenta

Politikas izstrādes un reliģijas lietu nodaļas jurists

67046133, Arnis.Slesars@tm.gov.lv